Oznámenie pre prevádzkovateľov

Dovoz ruskej ropy alebo ropných výrobkov do Únie

(2022/C 296/05)

Nariadením Rady (EÚ) 2022/879 z 3. júna 2022, ktorým sa mení nariadenie Rady (EÚ) č. 833/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine, sa zaviedol zákaz priameho alebo nepriameho nákupu, dovozu alebo presunu ropy alebo ropných výrobkov uvedených v prílohe XXV k nariadeniu, ak majú pôvod v Rusku alebo sa vyvážajú z Ruska, a to odo dňa nasledujúceho po jeho uverejnení (článok 3m nariadenia Rady 833/2014) (1). V prípade tovaru patriaceho pod číselný znak KN 2709 00 sa počíta s prechodným obdobím do 5. decembra 2022 a prípade tovaru patriaceho pod KN 2710 s prechodnými obdobím do 5. februára 2023.

V tomto článku sa stanovujú osobitné a dočasné odchýlky a výnimky pre niektoré členské štáty EÚ, výrobky alebo spôsoby prepravy.

Ruská ropa prepravovaná spolu s ropou iného pôvodu v zmiešanej forme podlieha zákazu: keďže ropa je zastupiteľný materiál, ktorý nemožno fyzicky oddeliť v závislosti od jeho pôvodu, ropa s pôvodom v Rusku, dovážaná, prevážaná alebo nakúpená v EÚ spolu s ropou iného pôvodu podlieha sankciám, pokiaľ vnútroštátnym orgánom členského štátu nemožno jasne preukázať presný podiel ropy, ktorá nemá pôvod v Rusku. V takom prípade sa na dovoz do Únie môže povoliť presná časť ropy, ktorá nemá pôvod v Rusku.

Dovozcovia v Únii sú zodpovední za dodržiavanie ustanovení článku 3m, najmä jeho odseku 3 písm. c). Hospodárskym subjektom zapojeným do dovozu ropy a/alebo ropných výrobkov sa odporúča, aby prijali všetky potrebné opatrenia náležitej starostlivosti s cieľom zabezpečiť, aby sa nedovážala žiadna ruská ropa podliehajúca sankciám, aj keď je zmiešaná s väčšinovým obsahom ropy s pôvodom v tretej krajine, a aby preukázali, že je to tak, pokiaľ vnútroštátnym orgánom členského štátu nemožno jasne preukázať presný podiel ropy, ktorá nemá pôvod v Rusku. Možno to urobiť rôznymi prostriedkami, ako napríklad dôkazmi o pôvode ropy na lodi alebo, ak je to možné, chemickou analýzou. Dovozcom sa tiež odporúča, aby v kúpnej zmluve uviedli doložku, podľa ktorej vývozca potvrdzuje, že predaná ropa neobsahuje žiadnu ruskú ropu, a že v opačnom prípade by bol vývozca zmluvne zodpovedný za každé nesprávne vyhlásenie.

Dovoz ropy bude podliehať kontrolám vrátane dokladových kontrol (napr. žiadosť o podrobné informácie preukazujúce pôvod ropy) a podľa potreby a možnosti chemickej analýzy (laboratórne overovanie). Ak dovozca môže preukázať podiel ropy s pôvodom mimo Ruska v zásielke, potom sa umožní vyloženie množstva zodpovedajúceho tomuto podielu. Zvyšnej časti zásielky sa bude musieť odoprieť vstup na colné územie Európskej únie. Ak nie je možné určiť presný podiel ropy s pôvodom mimo Ruska, ak sa zistí, že zásielka obsahuje ropu s pôvodom v Rusku, žiadna časť zásielky sa nebude môcť vyložiť v Európskej únii.

Colným orgánom členských štátov Európskej únie sa odporúča, aby prijali všetky potrebné opatrenia a venovali osobitnú náležitú pozornosť tomu, aby sa zmiernilo riziko obchádzania dovozných sankcií na ruskú ropu zmiešavaním s ropou s pôvodom v tretích krajinách. Treba najmä požiadať o listinný alebo iný vhodný dôkaz o tom, že zásielky ropy neobsahujú ropu s pôvodom v Rusku.

Hoci sú dovozcovia primárne zodpovední za dodržiavanie sankcií súvisiacich s ropou, všetkým subjektom zapojeným do dovozu ropy do EÚ – vrátane dopravcov, poisťovateľov a finančných inštitúcií, ktoré otvárajú úverové linky alebo vydávajú akreditívy – sa odporúča, aby vykonávali náležitú starostlivosť tak, aby sa nezapojili do prepravy alebo poisťovania prepravy ruskej ropy určenej na dovoz do EÚ. Vyplýva to zo zákazu poskytovať technickú pomoc, finančné prostriedky alebo finančnú pomoc v súvislosti s nákupom, dovozom alebo presunom ropy a ropných výrobkov, ako sa stanovuje v článku 3m ods. 2 nariadenia Rady (EÚ) č. 833/2014.

Dovozcom a všetkým hospodárskym subjektom sa odporúča, aby v tejto súvislosti sledovali aktualizácie, ktoré sa pravidelne uverejňujú na webovom sídle Európskej komisie (2).

(1) https://eur-lex.europa.eu/legal-content/SK/TXT/?uri=CELEX%3A02014R0833-20220604

(2) Sankcie prijaté v reakcii na vojenskú agresiu Ruska voči Ukrajine |Európska komisia (europa.eu).